…. sz. napirend

Előterjesztve:

Költségvetési, Pénzügyi és Vagyonnyilatkozatokat Ellenőrző Bizottsághoz

# E L Ő T E R J E S Z T É S

**a Képviselő-testület 2019. május 30-i rendes ülésére**

**Tárgy: Javaslat a Budapest Főváros II. Kerületi Önkormányzat 2018. évi maradványának felosztására és a 2019. évi költségvetésről szóló 6/2019. (II. 20.) rendelet módosítására**

**Készítette: Annus Béláné**

költségvetési és számviteli

osztályvezető

**Egyeztetve: Fermin Antonio Pineda**

gazdasági igazgató

**Egyeztetve: Dankó Virág**

alpolgármester

**Látta:** ....................................................

dr. Szalai Tibor

jegyző

…………………………………

dr. Murai Renáta

jegyzői igazgató

**A napirend tárgyalása**

**zárt ülést nem igényel.**

**Tisztelt Képviselő-testület!**

Az államháztartásról szóló 2011. évi CXCV. törvény 86. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 155. §-ában foglaltak alapján előterjesztésünk I. részében javaslatot teszünk a 2018. évi maradvány felosztására és a tárgyévi költségvetésbe történő beemelésére.

Az előterjesztésünk II. részében az átruházott hatáskörben hozott döntések alapján elvégzett előirányzat módosítások és átcsoportosítások költségvetési rendeleten történő átvezetését kezdeményezzük.

**I. Rendeletmódosítási javaslatok a maradvány felosztása alapján:**

Az elmúlt évi gazdálkodásról szóló beszámolóban önkormányzati szinten a 2018. év maradványa 5 861 921 eFt összegben került megállapításra és elfogadásra.

Az önkormányzati szintű 2018. évi maradványból az intézményeknél - ide nem értve a Polgármesteri Hivatalt - 182 755 eFt keletkezett. A megképződött előirányzat-maradványok intézmény-csoportonkénti bontását az előterjesztés 1.-2. számú mellékletben mutatjuk be. Az intézmények maradvány felülvizsgálatának megállapításait az előterjesztés 3.-4. számú melléklete tartalmazza.

A felülvizsgálat a gazdasági szervezettel nem rendelkező intézmények tekintetében 47 494 eFt összegű feladattal terhelt maradványt állapított meg, valamint az ezen intézményeket érintő döntések nyomán 12 802 eFt összegben jelentkező jogosnak minősített többletfeladat finanszírozására teszünk javaslatot, melyhez az intézményi körben keletkezett maradványon túl az önkormányzati feladatokon képződött maradványból javasoljuk finanszírozni.

A gazdasági szervezettel rendelkező Egészségügyi Szolgálatnál a 135 261 eFt maradvány képződött meg. Mivel a 2019. évi költségvetés elfogadásakor az intézménynél 100 000 eFt már figyelembevételre került, ezért a javaslat a 35 261 eFt kötelezettséggel terhelt maradvány beemelését tartalmazza. A 35 261 eFt-ból dologi kiadásokra 23 513 eFt, beruházási kiadásokra 11 748 eFt kerül visszaadásra.

A Polgármesteri Hivatal 2018. évi gazdálkodása alapján 220 640 eFt összegű maradvány képződött. A Hivatal kiadási előirányzat maradványainak összege (5. számú melléklet 5. oszlopa) ugyan 1 208 831 eFt, de ezek felülvizsgálata során csak 337 028 eFt minősült feladattal terhelt maradványnak. A hivatal finanszírozási igénye az önkormányzat feladatain képződött maradvány terhére 116 388 eFt. A kiemelt előirányzatokra visszaadni javasolt maradványok összegét az 5. számú melléklet 7. oszlopában mutatjuk be.

Az Önkormányzat költségvetési szervhez nem tartozó feladatai vonatkozásában 5 458 526 eFt maradvány képződött a kiadási előirányzat-maradványok mellett az intézményi finanszírozások le nem utalt részéből, valamint 2018. évben képződött többletbevételek összegéből. E maradvány felosztásánál 4 437 085 eFt összegű kiadási előirányzat maradványt (6. számú melléklet 5. oszlopa) kellett felülvizsgálnunk, abból a szempontból, hogy az feladattal terhelt-e, vagy szabad maradványnak minősíthető.

A 2019. évi eredeti költségvetésében 1 111 769 eFt összegű maradvány igénybe vételére már javaslatot tettünk, így a jelenlegi felosztásnál ezt is figyelembe vettük.

A személyi juttatások és azok járulékainak 13 406 eFt összegű előirányzat maradványából 1 241 eFt beemelésére teszünk javaslatot a feladattal terhelt maradványok biztosítása miatt.

A dologi kiadások 829 277 eFt összegű előirányzat maradványából 567 327 eFt összeget minősítettünk feladattal terheltnek.

Az egyéb működési célú támogatási kiadások jogcímen 5 359 eFt előirányzat maradvány keletkezett. Ezzel szemben összesen 22 264 eFt összegű maradvány beemelésére teszünk javaslatot, amelyből a megképződött maradványon túl a két legnagyobb tétel 6 350 eFt a kulturális, valamint 10 000 eFt sport feladatokat ellátó önkormányzati nonprofit kft-ék kiegészítő működési támogatása.

Az egyéb felhalmozási célú támogatásokként tervezett kiadásokhoz kapcsolódóan képződött 211 627 eFt előirányzat maradvány beemelésén túl javaslatot teszünk ezen a jogcímen további 68 570 eFt maradvány figyelembevételére, amelyből 31 750 eFt a Pilisi Parkerdő támogatása játszótér kialakítására, 1 650 eFt Kulturális Közhasznú Kft részére a balatonmáriafürdői családos üdülő felújításához, a fennmaradó összeg a II. kerületi Sport nonprofit Kft idei évi felhalmozási feladataihoz biztosít többletforrást.

A 2018. évre betervezett felújítási feladatokhoz kapcsolódóan 40 115 eFt összegű kiadás nem került felhasználásra, ebből módosításra javasolt 27 913 eFt.

A 2018. évi beruházási feladatok előirányzatából 2 607 596 eFt nem került felhasználásra az előző évben. A beemelésre javasolt 2 272 215 eFt feladat szintű felosztását a 7. számú melléklet tartalmazza.

A 2018. évben tartalékként kezelt kiadási előirányzatok év végi záró értéke 701 418 eFt, az előrányzatosításra javasolt összeg 1 016 521 eFt. Ez a nem konkrét feladathoz kapcsolódó keretek maradványainak igénybe vételére nyújt lehetőséget. Ezen belül a „Működési tartalék” előirányzata 200 000 eFt-tal, a „Feladattal nem terhelt tartalék” jogcím 2 000 eFt-tal, „Fejlesztések” tartalék sor 302 740 eFt-tal, a „Pályázati önrész” jogcím 500 000 eFt-tal, valamint a „Havaria keret” 11 781 eFt-tal került kiegészítésre.

Jelen előterjesztésünk I. részében az önkormányzati szinten megképződött, de még figyelembe nem vett 4 346 757 eFt összegű 2018. évi maradvány tárgyévi költségvetésbe történő beemelésére tettünk javaslatot.

**II. részében az átruházott hatáskörben hozott döntések alapján elvégzett előirányzat módosítások és átcsoportosítások miatti rendeletmódosítási javaslat**

Az államháztartásról szóló 2011. évi CXCV. törvény 34. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 42. §-ában foglaltak alapján előterjesztésünkben javaslatot teszünk a 2019. április 30-ig végrehajtott saját- és átruházott hatáskörű előirányzat átcsoportosítások és módosítások költségvetési rendeleten történő átvezetésére.

E rendeletmódosítási javaslatban foglalt előirányzat változtatások körébe tartoznak

- az Önkormányzati feladatok vonatkozásában a

* Képviselő-testület döntésinek végrehajtásából adódó előirányzat átcsoportosítások,
* Képviselő-testület által átruházott hatáskörben hozott átcsoportosítások,
* saját hatáskörű előirányzat változtatások,

- a Polgármesteri Hivatal vonatkozásában a

* felügyeleti szerv hatáskörébe tartozó módosítások,
* saját hatáskörű előirányzat változtatások,
* az intézményeket érintően az adott időszakban végrehajtott felügyeleti szervi hatáskörébe tartozó előirányzat módosítások.

**Előirányzat módosítások részletezése**

A fentiek szerinti előirányzat módosítások hatásaként az önkormányzat 2019. évi érvényes költségvetésének bevételi és kiadási főösszege egyenlegében 138 495 eFt-tal növekedett. A maradvány beemelésével együtt az előirányzat módosítások összege összesen 4 788 647 eFt.

A költségvetési bevételi főösszeg 138 495 eFt összegű növekedéséből 120 605 eFt összegű módosítás az Önkormányzatnál, 17 149 eFt összegű módosítás a Polgármesteri Hivatalnál, 741 eFt az intézményeknél keletkezett.

A fenti módosítások jogcímenkénti részletezését az önkormányzati bevételeket érintően a 8. kiadásokat a 9. számú melléklet tartalmazza. A polgármesteri hivatal tekintetében a bevételeket a 10. a kiadásokat a 11. számú mellékletben mutatjuk be.

A gazdasági szervezettel nem rendelkező költségvetési szervek, valamint az Egészségügyi Szolgálat vonatkozásában az adott időszakban saját hatáskörben végrehajtott előirányzat módosítás, illetve a felügyeleti hatáskörű előirányzat változtatások intézményenkénti bontását a 12. és a 13. számú melléklet tartalmazza.

A létszám előirányzatot érintően jelen rendelet módosítás keretében teszünk javaslatot a Családsegítő és Gyermekjóléti Központ létszámának 2019. augusztus 1-jétől 6 fővel történő további emelésére a 15/1998. (IV.30.) NM rendelet alapján, amely az óvodai és iskolai segítő szolgáltatás biztosítását írja elő. A létszámbővítés az intézménynél mindösszesen 9 659 eFt – személyi 7 089  eFt, járulék 1 141 eFt, dologi kiadás 315 eFt, beruházási kiadás 1 114 eFt - előirányzat növekedést eredményez.

Kérjük a Tisztelt Képviselő-testületet az előterjesztés megtárgyalására és az előirányzat változások figyelembevételével elkészített rendeletmódosítási javaslatnak megfelelően a rendelet megalkotására.

A rendelettervezetet megtárgyaló bizottság állásfoglalását a Képviselő-testület ülésén ismerteti.

## Budapest, 2019. május 27.

Dr. Láng Zsolt

polgármester

**A 26. oldalon kezdődő rendelet elfogadása minősített többségű szavazást igényel.**

[1-4. mellékletek](1-4.%20mellékletek.xls)

[5-7. mellékletek](5-7.%20mellékletek.xlsx)

[8-11. mellékletek](8-11.%20mellékletek.xlsx)

[12-13. mellékletek](12-13.%20sz.%20melléklet.xlsx)

[Táblasor](2019%20maradványos%20táblasor%20előterj.xlsx)

[Könyvvizsgálói vélemény](Könyvvizsgálói%20vélemény%201.%20módosításhoz.pdf)

Budapest Főváros II. Kerületi Önkormányzat Képviselő-testületének  
 /2019. (…….) önkormányzati rendelete az Önkormányzat 2019. évi költségvetéséről szóló

6/2019.(II. 20.) önkormányzati rendelet módosításáról

|  |  |
| --- | --- |
| Jelenlegi szabályozás | Javasolt módosítás |
| 1. §  (1) A Budapest Főváros II. Kerületi Önkormányzat Képviselő-testülete (a továbbiakban: Képviselő-testület) a Budapest Főváros II. Kerületi Önkormányzat (a továbbiakban: Önkormányzat) 2019. évi költségvetésének  költségvetési bevételi főösszegét 23 875 170 ezer forintban  költségvetési kiadási főösszegét 27 412 237 ezer forintban  költségvetési egyenlegének összegét -3 537 067 ezer forintban  finanszírozási kiadásának összegét 56 742 ezer forintban  állapítja meg.  A 2019. évre tervezett költségvetési hiány és a finanszírozási kiadás összegét a Képviselő-testület 1 211 769 eFt összegű maradvány és 2 382 040 eFt összegű forgatási célú belföldi értékpapír lejáratkor felszabaduló finanszírozási bevétel igénybevételével finanszírozza. 2. § (1) Az 1. § (1) bekezdésében jóváhagyott kiadásokból 2019. évben  I. Általános tartalék 82 000 ezer forint,  II. Céltartalékok 1 620 168 ezer forint,  a) működési céltartalék 249 668 ezer forint,  b) felhalmozási céltartalék 1 370 500 ezer forint. | **1. §**  Az **R** 1. § (1) bekezdése az alábbiak szerint módosul:  (1) A Budapest Főváros II. Kerületi Önkormányzat Képviselő-testülete (a továbbiakban: Képviselő-testület) a Budapest Főváros II. Kerületi Önkormányzat (a továbbiakban: Önkormányzat) 2019. évi költségvetésének  költségvetési bevételi főösszegét **24 013 665 ezer forintban**  költségvetési kiadási főösszegét **32 200 885 ezer forintban**  költségvetési egyenlegének összegét  **-8 187 219 ezer forintban**  finanszírozási kiadásának összegét **56 742 ezer forintban**  állapítja meg.  A 2019. évre tervezett költségvetési hiány és a finanszírozási kiadás összegét a Képviselő-testület 5 861 921 eFt összegű maradvány és 2 382 040 eFt összegű forgatási célú belföldi értékpapír beváltásából származó finanszírozási bevétel igénybevételével finanszírozza.  **2. §**  Az **R** 2. § (1) bekezdése az alábbiak szerint módosul:  (1) Az 1. § (1) bekezdésében jóváhagyott kiadásokból 2019. évben  **I. Általános tartalék 41 114 ezer forint**,  **II. Céltartalékok 2 592 798 ezer forint,**  **a) működési céltartalék 427 730 ezer forint,**  **b) felhalmozási céltartalék 2 165 068 ezer forint.**  **3. §**  Az R. mellékletét képező 1-17. sz. táblák helyébe e rendelet 1-17. sz. táblái lépnek.  **4. §**  E rendelet a kihirdetését követő 5. napon lép hatályba. |
|  |  |

Budapest Főváros II. Kerületi Önkormányzat Képviselő-testületének  
…/2019. (…. ...) önkormányzati rendelete az Önkormányzat 2019. évi költségvetéséről szóló 6/2019.(II. 20.) önkormányzati rendelet módosításáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében, 32. cikk (1) bekezdés f) pontjában, valamint az államháztartásról szóló 2011. évi CXCV. törvény 34. § (1) bekezdésében kapott felhatalmazás alapján az alábbiak szerint módosítja Budapest Főváros II. Kerületi Önkormányzat 2019. évi költségvetéséről szóló 6/2019. (II. 20.) önkormányzati rendeletét (továbbiakban: **R**).

**1. §**

Az **R** 1. § (1) bekezdése az alábbiak szerint módosul:

„(1) A Budapest Főváros II. Kerületi Önkormányzat Képviselő-testülete (a továbbiakban: Képviselő-testület) a Budapest Főváros II. Kerületi Önkormányzat (a továbbiakban: Önkormányzat) 2019. évi költségvetésének

költségvetési bevételi főösszegét 24 013 665 ezer forintban

költségvetési kiadási főösszegét 32 200 885 ezer forintban

költségvetési egyenlegének összegét  -8 187 219 ezer forintban

finanszírozási kiadásának összegét         56 742 ezer forintban

állapítja meg.

A 2019. évre tervezett költségvetési hiány és a finanszírozási kiadás összegét a Képviselő-testület 5 861 921 eFt összegű maradvány és 2 382 040 eFt összegű forgatási célú belföldi értékpapír beváltásából származó finanszírozási bevétel igénybevételével finanszírozza.”

**2. §**

Az **R** 2. § (1) bekezdése az alábbiak szerint módosul:

„Az 1. § (1) bekezdésében jóváhagyott kiadásokból 2019. évben

I. Általános tartalék 41 114 ezer forint,

II. Céltartalékok 2 592 798 ezer forint,

a) működési céltartalék 427 730 ezer forint,

b) felhalmozási céltartalék 2 165 068 ezer forint.”

**3. §**

**3.§**

Az **R** mellékletét képező 1-17. sz. táblák helyébe e rendelet 1-17. sz. táblái lépnek.

**4. §**

E rendelet a kihirdetését követő 5. napon lép hatályba.

|  |  |
| --- | --- |
| Dr. Láng Zsolt  Polgármester | dr. Szalai Tibor  jegyző |

**Általános indokolás**

A Budapest Főváros II. Kerületi Önkormányzat 2019. évi költségvetési rendeletének módosítása az államháztartásról szóló 2011. évi CXCV. törvény 34. §-ában kapott felhatalmazás alapján, a 2018. évi maradvány fel nem használt összegének beemelése miatt vált szükségessé.

# Részletes indokolás

1.§ A végrehajtott módosítás következtében kialakult kiadási és bevételi főösszegeket határozza meg.

2.§ Az 1. §-ban jóváhagyott kiadási főösszegből elkülönített tartalékokat mutatja be.

3.§ Az 1.§-ban jóváhagyott 2019. évi főösszegek bontásait tartalmazza.

4.§ A rendelet hatályát határozza meg.